ኢትዮጵያ በትምህርት መስክ ከፍተኛ ውጤት ካስመዘገቡ ሀገራት አንዷ ሆና ተመረጠች
ኢትዮጵያ በተባበሩት መንግስታት ድርጅት ጽ/ቤት በትምህርት መስክ ከፍተኛ ውጤት ካስመዘገቡ ሀገራት አንዷ ሆና ተመረጠች።በአለማችን ባሁኑ ወቅት እድሜያቸው ለትምህርት የደረሰ ግን እድሉን ያላገኙ 57 ሚሊዮን ህፃናት አሉ። ችግሩ በአብዛኛው የአፍሪካ ሀገራትን የሚመለከት ቢሆንም  አህጉሪቱ ስኬትን ያስመዘገቡ ሀገራትን አላጣችም።ኢትዮጵያ በተባበሩት መንግስታት ድርጅት በትምህርት መስክ ከፍተኛ ውጤት ካስመዘገቡ 11 ሀገራት አንዷ ሆና ተመርጣለች። የኢፌዲሪ ም/ጠቅላይ ሚኒስትር አቶ ደመቀ መኮንን ሀገሪቱ ይህንን ውጤት ያስመዘገበችው ለትምህርት መስክ ከፍተኛ ትኩረት ስጥታ በመስራቷ ነው ብለዋል።የተባበሩት መንግስታት የትምህርት፣ ሳይንስና ባህል ድርጅት ዩኔስኮ ደግሞ ሀገሪቱ የመጀመሪያ ደረጃ ትምህርት ተደራሽነትን በማረጋገጥ የምእት ዓመቱን ግብ ከሚያሳኩ ጥቂት ሀገራት አንዷ ትሆናለች ብሏል።ኢትዮጵያ  በ1991 ዓ.ም 23 በመቶ ብቻ የነበረውን እድሜያቸው ለትምህርት  የደረሱ ህፃናትን ንጥረ ቅብላ፤ በ2000 ዓ.ም  94 በመቶ ማድረስ ችላለች።ሃገሪቱ በመጀመሪያ ደረጃ ትምህርት ቤቶች የሴት ተማሪዎችን ቁጥር በማሳደገም በኩል ጥሩ ውጤት ያስመዘገበች ሲሆን በፈረንጆቹ 2000 የነበረውን  ከመቶ ሴቶች 41 ብቻ የእውቀትን ማእድ የመቋደስ እድል ፤ በ2011 ከመቶው 83ቱ እንዲያገኙት ማድረግ ችላለች ፤ ይህም ሀገሪቱን ጥሩ እምርታ ካሳዩ ሀገራት ተርታ እንድትሰለፍ አድርጓታል ነው የተባለው።በሪፖርቱ በአለም አቀፍ ደረጃ የትምህርት ለሁሉም አተገባበር ሪፖርት የቀረበ ሲሆን፥ ምክትል ጠቅላይ ሚኒስትሩ የምዕተ ዓመቱን እቅድ ለማሳካት፣ የመምህራንን አቅም በማሳደግና በማጎልበት የትምህርት ጥራትን ለማስጠበቅ ኢትዮጵያ የራሷን እቅድ ነድፋ በመስራት ላይ ትገኛለች ብለዋል። በሪፖርቱ የመምህራንን አቅም ማሳደግና ማጎልበት፣ በገጠር ለሚሰሩ መምህራን ማበረታቻዎችን ማመቻቸት እንደሚያስፈልግ ተጠቁሟል። ምንጭ ኤፍ.ቢ.ሲ